Source: http://inatsisit.gl/lov?rid=%7BC4876317-5097-46F8-A321-53B49D11C48F%7D
Timestamp: 2018-09-19 09:46:13+00:00
Document Index: 26418989

Matched Legal Cases: ['§ 26', '§ 27', '§ 1', '§ 2', '§ 3', '§ 4', '§ 2', '§ 3', '§ 2', '§ 3', '§ 5']

Kommuneqarfik Upernaviup nunaqarfiini imigassanik aalakoornartulinnik nioqquteqarnerup killiliivigineqarnera pillugu Namminersornerullutik Oqartussat nalunaarutaat nr. 7, 21. marts 2002-imeersoq Atuussimasoq (Historisk)
Imigassanik aalakoornartortalinnik nioqquteqartarneq sassaallertarnerlu pillugit inatsisartut inatsisaanni nr. 11, 11. november 2000-meersumi, inatsisartut inatsisaatigut nr. 3, 31. maj 2001-imeersukkut allanngortinneqartumi, § 26, imm. 1, nr. 3 aamma § 27, imm. 3 aamma 4 malillugit aalajangersarneqarput:
§ 1. Nalunaarut una Kommuneqarfik Upernaviup nunaqarfiinut tamanut atuuppoq.
§ 2. Imigassanik kimittuunik kimikitsunillu nioqquteqarneq taamaallaat pisinnaavoq tunisassanik siumoortumik inniminneerinikkut. Tunisassanik pisineq Upernaviup illoqarfianiit imaluunniit Upernaviup kommuniata avataaniit pissaaq. Imigassat inniminniikkat toqqaannartumik pisiniartumut imaluunniit nunaqarfimmi pisiniarfik aqqutigalugu tunniunneqassapput.
§ 3. Imigassat inniminniikkat taamaallaat tunniunneqarsinnaapput Imigassanik aalakoornartortalinnik nioqquteqartarneq sassaallertarnerlu pillugit Inatsisartut inatsisaanni qaqugukkulluunniit atuuttumi piffissani tuniniaaviusussatut aalajangersakkat malillugit
§ 4. Kinaluunniit § 2-mik aamma § 3-mik sanioqqutsilluni imigassanik kimittuunik kimikitsunilluunniit tuniniaasoq tunniussisorluunniit akiliisitaanermik pineqaatissinneqarsinnaavoq. Kinaluunniit § 2-mik aamma § 3-mik sanioqqutitsilluni imigassanik kimittuunik kimikitsunilluunniit pisisoq tunineqartorluunniit akiliisitaanermik pineqaatissinneqarsinnaavoq.
§ 5. Nalunaarut una ulloq 1. april 2002 atortuulerpoq.
Namminersornerullutik Oqartussat, ulloq 21. marts 2002